Cyril sal berus by hofbesluit oor Zuma se regskosteJacob Zuma (Foto: Nic Bothma, Pool via AP) Pres. Cyril Ramaphosa sal nie die DA se hofaansoek teenstaan nie waarin die opposisieparty vra dat die ooreenkoms dat die regering pa staan vir oudpres. Jacob Zuma se regskoste in ŉ strafregtelike saak, ter syde gestel moet word. Die presidensie het Maandag in ŉ kort verklaring gesê hy het hofstukke by die hooggeregshof in Pretoria ingedien om aan te dui dat hy sal berus by die hof se beslissing oor hierdie saak. Khusela Diko, woordvoerder van die presidensie, het gesê die presidensie sal wel ŉ verduidelikende beëdigde verklaring indien om die geskiedenis, regsgrondslag, rasionaal en prosesse wat verband hou met die voorsiening van regskoste vir Zuma aan die hof te verduidelik. Die DA het in Maart vanjaar ŉ hofaansoek ingedien om te versoek dat die ooreenkoms tussen die staat en Zuma, naamlik dat die staat sy regskoste sal betaal, ter syde gestel moet word. Die DA voer aan dit is onaanvaarbaar dat belastingbetalers ingevolge die ooreenkoms vir Zuma se regskoste moet opdok aangesien Zuma die beweerde oortredings begaan het in sy persoonlike hoedanigheid en nie in sy amptelike hoedanigheid as LUR, adjunkpresident of president nie. Die DA versoek deur die hofaansoek dat Zuma die R15,3 miljoen moet terugbetaal wat die staat reeds bestee het aan sy hofaansoeke om die herinstelling van strafregtelike aanklagte teen hom in die sogenaamde spioenasiebande-saak te verhoed. James Selfe, voorsitter van die DA se federale raad, het in ŉ verklaring die presidensie se besluit verwelkom en gesê hy hoop die regsverrigtinge kan nou sonder verdere onnodige vertragings voortgaan. “Die afhandeling van hierdie saak sal die hervatting van die strafregtelike saak versnel,” het Selfe gesê. Zuma het in April in die Durbanse hooggeregshof verskyn op 16 aanklagte wat verband hou met die omstrede wapentransaksie van die laat 1990’s met die Franse wapenvervaardiger Thales. Zuma staan tereg op een aanklag van afpersing, twee aanklagte van korrupsie, een van geldwassery en 12 aanklagte van bedrog. Die saak is tot 8 Junie uitgestel.